Nasien van matriek-antwoordstelle flink aan die gang | Maroela Media
Nasien van matriek-antwoordstelle flink aan die gang
Die nasien van matriek-antwoordstelle het Maandag in alle erns begin nadat daar reeds in Desember met die geleidelike nasien van vraestelle in Mpumalanga, Limpopo en Gauteng begin is.
Volgens die departement van onderwys het meer as 96% van die altesaam 46 192 nasieners teen Dinsdag reeds by 177 merksentrums landwyd aangemeld.
Mathanzima Mweli, direkteur-generaal van basiese onderwys, het die afgelope paar dae sentrums in die Wes- en Oos-Kaap, asook in die Vrystaat besoek. Hy besoek aanstaande week ook sentrums in Noordwes, Gauteng, Limpopo, Mpumalanga en KwaZulu-Natal.
Die departement sê die grootste prioriteit is beskerming teen Covid-19.
"Ons kan nie bekostig dat nasiensentrums superverspreiders van die virus word nie en dit is die boodskap wat ons na ons kollegas by die sentrums neem," het Mweli gesê.
Die dra van maskers, sosiale afstandhandhawing en ontsmetting is ononderhandelbaar.
Mweli sê om te verseker dat vraestelle eenvorming nagesien word, word 'n stelsel gevolg wat onder die bestuur van 'n nasiensentrumbestuurder, hoofnasieners, interne moderators, adjunk- hoofnasieners en senior nasieners plaasvind. Die toesighouers vergader eers om oor die riglyne en algemene standaard te vergader, waarna die nasieners by hulle aansluit.
Nasieners beslaan die grootste gedeelte van die span en kry opleiding oor die riglyne wat in die merkproses gevolg moet word om te verseker dat daar minimale afwyking tussen merkwerk is.
'n Adjunk- hoofnasiener hou oor elke groep van tussen vyf en sewe nasieners toesig. Die persoon rapporteer weer aan die hoofnasieners wat aanspreeklik is vir die bestuur van 'n spesifieke vraestel.
Die proses word deurlopend gemonitor deur 'n interne moderator, amptenare van die departement van basiese onderwys, asook eksterne moderators van Umalusi, die raad vir gehalteversekering in algemene onderwys en opleiding.
Vanjaar vorm Covid-19-protokolle deel van die opleiding wat nasieners voor die aanvang van die proses deurloop.
In die Oos-Kaap word nasieners eers vir Covid-19 getoets voor hulle in die sentrum toegelaat word. Hierdie reël geld weens die groot getal Covid-19-positiewe gevalle in die provinsie.
Die departement sê dit is 'n veeleisende proses wat nie aanvanklik deel van die beplanning was nie.
"Die departement word bemoedig deur die toewyding van nasieners om te verseker dat merkwerk ten spyte van die gevare voortgaan."
Sowat 1 700 nasieners – oftewel 3,6% – van nasieners landwyd het nie hul aanstellings as nasieners opgeneem nie. Plaasvervangers is egter gereed om hulle pligte oor te neem.
Provinsie Nasieners verwag Onttrek Toets positief vir Covid-19 Nasiensentrums in bedryf
Vrystaat 2 138 10 1 23
Oos-Kaap 5 636 100 120 24
Gauteng 12 148 827 6 24
KwaZulu-Natal 8 730 101 4 30
Limpopo 6 104 2 3 24
Mpumalanga 4 159 106 9 19
Noord-Kaap 1 044 63 3 4
Noordwes 2 625 157 3 17
Wes-Kaap 3 450 298 0 11
Gesentraliseerde nasieners 158 18 1 1
Totaal 46 192 1 682 171 177
Die departement sê hy gaan voort om die nasienproses fyn dop te hou.
"Daar is reeds 'n mate van bestendigheid wat oor die volgende paar dae gaan verbeter terwyl nasieners aan die gang kom."